ORBEGOZO URIBE (EAJ, 2013-03-07):
Eskerrik asko ganbaraburu andrea. Sailburua, legebiltzarkideok, egun on.
Gure taldeak, inongo zalantzarik gabe, bat egiten du beste taldeekin eta guk ere goraipatu nahi dugu Onkologikoak eta, nola ez, bertako profesionalek egindako lana. Eta baita ere, Gipuzkoa eta Euskal Autonomia Erkidegoko beste lurraldeetako herritarrentzako emandako zerbitzuaren garrantzia.
Onkologia atentzioaren erreferente nagusienetakoa bilakatu dela ukaezina da.
Baina Onkologikoa Kutxaren Institutu Onkologikoa da. Minbiziaren prebentzio, diagnostiko eta tratamendurako zentro monografikoa da. Teknologia aldetik, punta puntakoa eta 300 profesional baino gehiagok ihardute lanean bertan.
Onkologikoa aspalditik dago integratua Euskal Osasun Sisteman, izan ere, duela 25 urte, Insaluden transferentzia jaso genuenetik eta gaur arte, Eusko Jaurlaritzako Osasun Sailarekin sinatutako hitzarmenen bitartez Gipuzkoako zein Euskal Autonomia Erkidegoko beste lurraldeetako hainbat pazienteren onkologia esparruko atentzioa bere gain hartu du eta hartzen jarraituko du.
Era bera, aseguru pribatuetako pazienteak eta paziente partikularrak ere tratatzen dira. Esandako moduan, Kutxa da Onkologikoaren jabea.
Onkologikoa Kutxaren obra sozialaren ikur nagusienetakoa da. Euskal Osasun Sisteman egonda ere, ospitale pribatua izan da betidanik eta oraindik ere bada.
2010. urtean, Kutxak Ospitale Onkologikoa izandakoa fundazio bilakatu zuen, hain zuzen ere, Onkologikoa Fundazioa deritzona. Irabazi asmorik gabeko fundazioa da eta interes publikoko ihardueretara mugatzen da bere iharduna.
Fundazioa bilakatzeaz batera, nortasun juridiko propioa eman zitzaion, eta bere gidaritza patronatu baten esku utzi da. Patronatu horren buru Kutxako presidentea bera dugu eta esan beharra daukat, joan den otsailaren 13tik aurrera, Osasun sailburuordea ere, patronatu horren partaide dugula.
Bai gatozela bat, Onkologikoak Euskal Osasun Sisteman duen garrantziarekin, Gipuzkoan zein erkidego osoan prestigio handiko zentroa da eta funtzio sozial ukaezina betetzen du. Eta guk, guk ere, horrela izaten jarraitu dezan nahi dugu.
Gure taldeak konfidantza osoa dauka Osasun sailburuak gai honen inguruan duela pare bat aste izandako interpelazioan hartutako konpromezua beteko duelakoan.
Argi utzi zuen Eusko Jaurlaritzak erantzukizunez jokatuko duela eta ez duela Onkologikoa albo batera utziko. Are gehiago, adierazi zuen 2013ko abenduaren 31n amaitzen den hitzarmena berritzeko asmo irmoa, borondate garbia.
Hain zuzen ere, Onkologikoari egonkortasuna emateko helburuarekin. Egonkortasun finantzieroa eta asistentziala.
Horregatik, gure taldeak aurkeztutako osoko zuzenketan eskatu nahi izan diogu Osasun Sailari berretsi dezala konpromezu hori eta mantendu dezala Onkologikoarekin egun indarrean dagon hitzarmena.
Izan ere, gure iritziz, hitzarmena berritzeak egonkortasuna emango dio Onkologikoari eta horri esker jarraitu ahal izango du orain arte bezala onkologia atentzio osoa eta kalitatezkoa ematen gipuzkoar eta Euskal Autonomia Erkidegoko beste lurraldeetako herritarrei.
Baina, horrez gain, gure zuzenketan eskatu nahi diogu ere bai, urratsak ematen jarraitzeko Onkologikoaren eta Donostiako Unibertsitate Ospitalearen integrazio funtzionalerako bidean.
Uste baitugu beharrezkoa dela onkologia atentzioa osotasunean aztertzea Gipuzkoan zein erkidego mailan, horrela jakin ahal izateko nola joan aurrera pausoak ematen, bi erakundeen arteko integrazio funtzionala erdiesteko bidean. Onkologia atentzioa ahalik eta onena izan dadin, ezinbestekoa da sakon aztertzea zer eta nola egin daitekeen hori.
Zenbait prestazioren kasuan, Onkologikoa da Gipuzkoan erreferentea euskal osasun sistemarentzako. Aldiz, beste zenbait prestazioetan Donostiako Unibertsitate Ospitalea da erreferentea.
Ez da komeni zerbitzuak bikoiztea, batez ere konplexotasun handikoak. Bi erakundeak, beraz, osagarriak dira, baina gaur gaurkoz beraien artean ere lehiatzen dute.
Integrazio funtzionalean sakondu beharra dago, gutxiago lehiatu dezatela bi erakundeek beraien artean eta gehiago sakondu dezatela elkarlanean.
Badakigu dagoeneko pausoak ematen ari direla helburu horrekin. Dakigun moduan, 2012ko azken hiru hilabetekoan lan taldea sortu da, bertan Onkologikoako profesionalak eta Donostiako Unibertsitate Ospitalekoak Osasun Saileko ordezkariekin batera dihardute lanean.
Helburua da Gipuzkoan onkologia atentzioaren estrategiaren inguruan hausnarketa egitea, horrela hobetu beharreko arloak identifikatzeko eta atentzio onkologikoaren kalitatea handitzeko bere osotasunean.
Bestalde, bitariko batzordeak, tumoreen kasuetarako adibidez, osatu dira bi erakundeen partehartzearekin.
Donostiako Unibertsitate Ospitaleak diseinatu zituen ibilbide asistentzialetan, Onkologikoak parte hartzeko urratsak ematen hasi dira ere bai. Halaber, informazio sistemak partekatzen eta abar.
Beste legebiltzar taldeek aurkeztutako zuzenketan, harritzekoa bada ere hirurek berdina proposatu arren ez dira izan gai adostasun batera heltzeko, eta nahiz eta Roncal andrea saiatu den, ez dugu oinarrian planteamenduan ezberdintasunik ikusi, Eusko Jaurlaritzari hiru taldeek eskatzen diote Onkologikoa Osakidetzan integratzeko eta horretarako Kutxarekin negoziaketak hasteko, adosteko nola egin, epeak eta horrelakoak.
Gure taldearen iritziz, ordea, planteamendu hori ez da egokiena gaur egungo egoeran, ez dio baliorik eransten gaur egungo osasun eredu publiko eta kalitatezkoari.
Ez dugu ulertzen zer eragin izango duen prestazioen kalitatean. Onkologia atentzioan bi erakundeak osagarriak izan behar dira. Biek daukate zerbitzu kartera zabala, zentro bakoitza erreferentea da, segun eta zein prestaziotan.
Guk uste dugu Osasun Sailak Euskal Osasun Sisteman eskuragarri dauzkagun baliabideak erabili behar dituela, hain zuzen ere, osasun atentzio publikoa eta kalitatezkoa bermatzeko.
Onkologikoa hitzartutako zentroa da. Izaera pribatua daukan arren, Euskal Osasun Sisteman integratuta dago duela urte asko. Horregatik, Eusko Jaurlaritzari eskatuko diogu Onkologikoari buruz hartutako konpromezua betetzeko eta hitzarmena berritzeko, beti ere bermatuta geratuta dadin herritarrei eman beharreko atentzioaren kalitatea.
Halaber, integrazio funtzionalean sakontzea eskatuko diogu. Horretarako neurriak hartzen ari dira dagoeneko eta horiek lantzen jarraitzeko eskatu nahi diogu Osasun sailburuari.
Eta besterik gabe, eskerrik asko.